Rimantas Budrys

Rimantas Budrys (1930 m. sausio 11 d. Kaune – 2001 m. lapkričio 3 d. ten pat, palaidotas Vilniuje) – Lietuvos žurnalistas, publicistas, rašytojas, redaktorius.

Biografija 
Vaikystę praleido Didvyrių kaime (Raudondvario valsčius). 1937–1942 m. mokėsi Raudondvario pradžios mokykloje, 1942–1949 m. Kauno 8-ojoje gimnazijoje bei Vilniaus 1-ojoje berniukų gimnazijoje. 1949–1954 m. studijavo Vilniaus universiteto Istorijos ir filologijos fakultete lietuvių kalbą ir literatūrą bei žurnalistiką. 

1954–1956 m. Valstybinės politinės ir mokslinės literatūros leidyklos redaktorius. 1956–1962 m. žurnalo „Švyturys“ redakcijos literatūrinis darbuotojas, skyriaus vedėjas. 1962–1963 m. laikraščio „Tėvynės balsas“ redaktoriaus pavaduotojas. 1963–1964 m. žurnalo „Mūsų girios“ vyriausiojo redaktoriaus pavaduotojas, vyr. redaktorius. 1963–1965 m. Vilniaus universiteto Gamtos fakultete ir Lietuvos žemės ūkio akademijos Miškininkystės fakultete laisvo klausytojo teisėmis klausė pasirinktų disciplinų. 1964–1993 m. jo iniciatyva įkurto žurnalo „Mūsų gamta“ redaktorius, 1993–1996 m. skyriaus redaktorius. 1995–1996 m. žurnalo „Santara“ apžvalgininkas.

Kūryba 
Kūrinius pradėjo spausdinti nuo 1947 m. Rašė gamtos ir žmogaus santykių, ekologijos temomis. Kūrybai būdinga kelionių romantikos, nuotykių motyvai, gamtos grožio poetizavimas, jos reiškinių personifikavimas, puošnus, pakilus stilius. Išleido kelionių apybraižų, pasakojimų vaikams, novelių, mokslo populiarinimo knygų. Parašė scenarijų dokumentinėms kino apybraižoms „Skriskite, baltosios gulbės“ (1965 m.), „Ežeruosna grįžta vasara“ (1966 m.). Apybraižų ir grožinės literatūros kūrinių išversta į rusų, ukrainiečių, anglų, vokiečių ir kt. kalbas.

Bibliografija 

 Baltųjų naktų krašte: kelionių apybraižos. – Vilnius: Valstybinė politinės ir mokslinės literatūros leidykla, 1955. – 181 p.
 Per kalnus, snaudžiančias girias: kelionių apybraižos. – Vilnius: Valstybinė politinės ir mokslinės literatūros leidykla, 1957. – 284 p.
 Eglės debesis šukuoja: kelionių apybraižos. – Vilnius: Valstybinė politinės ir mokslinės literatūros leidykla, 1959. – 208 p.
 Miško tilvikas ir mano kepurė: vaikams. – Vilnius : Valstybinė grožinės literatūros leidykla, 1960. – 85 p.
 Kelionė į griovį: apysaka vaikams, 1961 m.
 Kunis iš ežero: vaikams. – Vilnius: Valstybinė grožinės literatūros leidykla, 1962. – 62 p.
 Kanapėtas šienpjovys: vaikams, 1963 m.
 Gyvos žemės mintys: apybraižos. – Vilnius: Mintis, 1966. – 112 p.
 Švelniaragis grįžta į girią: vaikams. – Vilnius: Vaga, 1966. – 134 p.
 Audra, pušis ir mano aviliai: novelės. – Vilnius: Vaga, 1967. – 79 p.
 Šimtas zoologijos mįslių: mokslo populiarinimo. – Vilnius: Vaga, 1967. – 238 p.
 Dienoraštis iš paukščių tako: vaikams. – Vilnius: Vaga, 1968. – 192 p.
 Liepsnelė – saulės spindulys: girios novelių romanas. – Vilnius: Vaga, 1969. – 373 p.
 Tėtis ir jo vaikai: penkiolikos vaizdų apysaka vaikams (iliustr. Elvyra Kriaučiūnaitė). – Vilnius: Vaga, 1970. – 190 p.
 Septynių vėjų salose: kelionės užrašai. – Vilnius: Mintis, 1970. – 197 p.
 Varinės salos lapė: pasakojimai iš šiaurės ir tolimų salų: vaikams. – Vilnius: Vaga, 1971. – 93 p.
 Ten nėra nei rudens, nei pavasario: kelionių apybraižos. – Vilnius: Mintis, 1972. – 126 p.
 Erškėtis prie kelio: novelės ir impresijos. – Vilnius: Vaga, 1972. – 89 p.
 Nenusileidžiančios saulės fiorduose: kelionių apybraižos. – Vilnius: Mintis, 1973. – 107 p.
 Prie Nemuno rytas: pasakojimai apie Tarybų Lietuvą: vaikams (iliustr. Arvydas Každailis). – Vilnius: Vaga, 1975. – 97 p.
 Tadas Ivanauskas: gyvenimas ir veikla / Rimantas Budrys, Janina Prūsaitė. – Vilnius: Mokslas, 1976. – 237 p.
 Netoli miglotos Tulės: kelionių apybraižos. – Vilnius: Mintis, 1979. – 89 p.
 Kiekvienas turi savo taką: rinktinė vaikams (iliustr. Birutė Demkutė). – Vilnius: Vaga, 1979. – 302 p.
 Raudonas žuvėdrų krantas: šiaurės apsakymai: vaikams (iliustr. Viktoras Bakšys). – Vilnius: Vaga, 1980. – 200 p.
 Maumedžių auksas ir vario sala: kelionių apybraižos. – Vilnius: Mintis, 1981. – 270 p.
 Ledo jūrų švytėjimas: kelionių apybraiža. – Vilnius: Vaga, 1985. – 203 p.
 Fėjos ir jų šuo: pasakų-apysakų rinkinys. – Vilnius: Vyturys, 1986. – 183 p.
 Tėtis ir jo vaikai: apysaka vaikams. – Vilnius: Vyturys, 1987. – 241 p.
 Nuo gagų salų iki maumedžio slėnio: vaikams. – Vilnius: Vyturys, 1988. – 224 p.
 Aš apsisprendžiu: atsiminimai / Tadas Ivanauskas. – Vilnius: Vyturys, 1994. – 233 p. – ISBN 5-7900-0731-7
 Vabzdžių puota: apsakymas (dail. Vida Petrašiūnienė). – Kaunas: Šviesa, 2006. – 8 p.: iliustr. – ISBN 5-430-03961-6
 Lapė ir vaikai: apsakymas (dail. Edita Žumbakytė-Mažuolienė). – Kaunas: Šviesa, 2006. – 8 p.: iliustr. – ISBN 5-430-03944-6

Įvertinimas 
 1971 m. Vinco Mickevičiaus-Kapsuko premija
 1979 m. Lietuvos medžiotojų ir žvejų draugijos garbės medžiotojas
 1980 m. LTSR nusipelnęs žurnalistas
 1990 m. Lietuvos ornitologų draugijos Tado Ivanausko premija

Šaltiniai 

Lietuvos rašytojai
Lietuvos vaikų rašytojai
Lietuvos žurnalistai
Lietuvos redaktoriai